Spoedboete – want hulle ry te stadig!Argieffoto (Foto: Skitterphoto, Pixabay) Die polisie in Idaho, VSA, het ŉ nuwe wet ingestel wat stadige motoriste in die verbysteekbane op snelweë teiken. Die wet het op 1 Julie 2018 in werking getree. Plaaslike media het vandeesweek berig twee bestuurders is op 27 Julie beboet toe hulle te stadig in die linkerkantste baan van die snelweg gery het. Drie ander motoriste het waarskuwings ontvang. Meeste motoriste verwag dat die algemene verkeer in die regterkantste baan sal bly en die linkerste bane sal oophou om verby te steek, het lt. Shawn Staley gesê. “As motoriste stadiger beweeg, kan dit tot ongelukke lei.” Die wet bepaal nie hoe lank dit ŉ stadiger motoris mag neem om na die regterkantste baan oor te beweeg nie. Staley het verduidelik dit moet binne ŉ “normale en redelike tyd” plaasvind, soos bepaal deur verkeersowerhede. Motoriste wat die verkeer ophou omdat hulle te stadig ry, kan met $90 (ongeveer R1 200) beboet word. Volgens die wet mag motoriste op ŉ tweebaanpad tot 15 mph (24 km/h) vinniger as die spoedgrens ry om ŉ ander voertuig, wat stadiger as die spoedgrens ry, verby te steek. Dit geld egter nie vir snelweë met meer as twee bane nie. “As jy egter teen die wettige spoedgrens ry mag ŉ ander persoon jou nie van agter begin druk nie,” het Staley bygevoeg.